新樂府 牡丹芳	美天子憂農也
作者：白居易
朝代：唐

paragraphs: 牡丹芳，牡丹芳，黃金蘂綻紅玉房。
千片赤英霞爛爛，百枝絳點燈煌煌。
照地初開錦繡段，當風不結蘭麝囊。
仙人琪樹白無色，王母桃花小不香。
宿露輕盈泛紫豔，朝陽照耀生紅光。
紅紫二色間深淺，向背萬態隨低昂。
映葉多情隱羞面，臥叢無力含醉妝。
低嬌笑容疑掩口，凝思怨人如斷腸。
穠姿貴彩信奇絕，雜卉亂花無比方。
石竹金錢何細碎，芙蓉芍藥苦尋常。
遂使王公與鄉士，遊花冠蓋日相望。
庳車輭轝貴公主，香衫細馬豪家郎。
衛公宅靜閉東院，西明寺深開北廊。
戲蝶雙舞看人久，殘鶯一聲春日長。
共愁日照芳難駐，仍張帷幕垂陰涼。
花開花落二十日，一城之人皆若狂。
三代以還文勝質，人心重華不重實。
重華直至牡丹芳，其來有漸非今日。
元和天子憂農桑，卹下動天天降祥。
去歲嘉禾生九穗，田中寂莫無人至。
今年瑞麥分兩岐，君心獨喜無人知。
無人知，可歎息，我願暫求造化力。
減却牡丹妖豔色，少迴鄉士愛花心，同似吾君憂稼穡。